CELEX: 32021R0529
Language: lt
Date: 2020-12-18 00:00:00
Title: Komisijos deleguotasis reglamentas (ES) 2021/529 2020 m. gruodžio 18 d. kuriuo nustatomi techniniai reguliavimo standartai, kuriais iš dalies keičiamas Deleguotasis reglamentas (ES) 2017/583 ir patikslinamos tam tikroms ne nuosavo kapitalo finansinėms priemonėms taikytinos likvidumo ribos ir sandorio procentiliai, naudojami nustatant priemonei būdingą dydį (Tekstas svarbus EEE)

2021 3 26   
               
               
                  LT
               
               
                  Europos Sąjungos oficialusis leidinys
               
               
                  L 106/47
               
            
         KOMISIJOS DELEGUOTASIS REGLAMENTAS (ES) 2021/529
         2020 m. gruodžio 18 d.
         kuriuo nustatomi techniniai reguliavimo standartai, kuriais iš dalies keičiamas Deleguotasis reglamentas (ES) 2017/583 ir patikslinamos tam tikroms ne nuosavo kapitalo finansinėms priemonėms taikytinos likvidumo ribos ir sandorio procentiliai, naudojami nustatant priemonei būdingą dydį
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), ypač į jo 9 straipsnio 5 dalies trečią pastraipą,
         kadangi:
         
                     (1)
                  
                  
                     Komisijos deleguotajame reglamente (ES) 2017/583 (2) nustatyti skaidrumo reikalavimai, taikomi obligacijoms, struktūrizuotiems finansiniams produktams, apyvartiniams taršos leidimams ir išvestinėms finansinėms priemonėms. Siekiant užtikrinti sklandų tų reikalavimų įgyvendinimą, šiuo deleguotuoju reglamentu pradedant nuo 2019 m. per ketverius metus laipsniškai įvedamas tam tikrų skaidrumo ribų taikymas. Šis laipsniškas įvedimas leidžia palaipsniui plėsti atitinkamų skaidrumo reikalavimų taikymą. Visų pirma tai susiję su sandorių skaičiaus dienos vidurkio kriterijumi, taikomu nustatant obligacijas, kurių rinka yra likvidi, ir sandorių procentiliais, nustatant priemonei būdingą dydį, nuo kurio leidžiama netaikyti skaidrumo iki sandorio sudarymo pareigų;
                  
               
                     (2)
                  
                  
                     taikant šį laipsniško įvedimo metodą perėjimas į kitą etapą nėra automatinis. Europos vertybinių popierių ir rinkų institucija (EVPRI) turi pateikti Komisijai metinį perėjimo į kitą etapą tinkamumo vertinimą. EVPRI vertinime turi būti išanalizuota prekybos atitinkamomis finansinėmis priemonėmis apimties raida dabartiniame etape ir numatytas galimas poveikis, kurį perėjimas prie kito etapo galėtų turėti tiek esamam likvidumui, tiek rinkos dalyviams. Jei pagrįsta, EVPRI kartu su ataskaita turi pateikti persvarstytą reguliavimo standartą, kad būtų galima pereiti į kitą etapą;
                  
               
                     (3)
                  
                  
                     EVPRI savo vertinimą ir persvarstytus reguliavimo standartus Komisijai pateikė 2020 m. liepos 23 d. EVPRI daro išvadą, kad pagal S1 etape taikomus kriterijus likvidžiomis laikytos nuo 0,15 % iki 0,31 % obligacijų, kuriomis buvo prekiaujama nuo 2018 m. IV ketvirčio iki 2019 m. III ketvirčio. Perėjus į S2 etapą ši dalis padidėja maždaug 50 %. Dėl priemonei būdingo dydžio EVPRI daro išvadą, kad netaikant reikalavimų dėl priemonei būdingo dydžio S1 etape buvo vykdoma 16 % Vyriausybės obligacijų ir 6 % kitų obligacijų tariamosios prekybos apimties. Pereinant į S2 etapą turėtų būti užtikrinta, kad netaikyti šių reikalavimų būtų galima mažesnei obligacijų sandorių daliai;
                  
               
                     (4)
                  
                  
                     atsižvelgiant į EVPRI atliktą vertinimą, tikslinga pereiti į S2 etapą, kiek tai susiję su obligacijų, kurių rinka yra likvidi, ir obligacijoms būdingo dydžio nustatymu. Perėjus į S2 etapą turėtų padidėti skaidrumas obligacijų rinkoje, nedarant neigiamo poveikio likvidumui. Tačiau atsižvelgiant į tai, kad EVPRI pirmieji metiniai skaidrumo skaičiavimai, susiję su kitomis nei obligacijos ne nuosavo kapitalo finansinėmis priemonėmis, buvo paskelbti tik šiais metais, nebuvo pakankamai įrodymų, kad būtų galima pereiti į S2 etapą kitų klasių finansinių priemonių klasių atžvilgiu;
                  
               
                     (5)
                  
                  
                     todėl Deleguotasis reglamentas (ES) 2017/583 turėtų būti atitinkamai iš dalies pakeistas;
                  
               
                     (6)
                  
                  
                     šis reglamentas grindžiamas EVPRI Komisijai pateiktais techninių reguliavimo standartų projektais;
                  
               
                     (7)
                  
                  
                     EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (3) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo rekomendaciją,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2017/583 pakeitimai
            Deleguotojo reglamento (ES) 2017/583 17 straipsnis iš dalies keičiamas taip:
            
                        a)
                     
                     
                        1 dalis pakeičiama taip:
                        
                           „1.   Siekiant nustatyti obligacijas, kurių rinka nėra likvidi taikant 6 straipsnį ir remiantis 13 straipsnio 1 dalies b punkte nurodytais metodais, naudotinas likvidumo kriterijus „sandorių skaičiaus dienos vidurkis“, taikant sandorių skaičiaus dienos vidurkį, atitinkantį S2 etapą (10 sandorių per dieną).“;
                        
                     
                  
                        b)
                     
                     
                        3 dalis pakeičiama taip:
                        
                           „3.   Nustatant finansinei priemonei būdingą dydį pagal 5 straipsnio nuostatas ir remiantis 13 straipsnio 2 dalies b punkto i papunktyje nurodytais metodais, naudojamas taikytino sandorio procentilio metodas, taikant sandorio procentilį, atitinkantį S2 etapą (40-asis procentilis).
                           Nustatant finansinei priemonei būdingą dydį pagal 5 straipsnio nuostatas ir remiantis 13 straipsnio 2 dalies b punkto ii, iii ir iv papunkčiuose nurodytais metodais, naudojamas taikytino sandorio procentilio metodas, taikant sandorio procentilį, atitinkantį S1 etapą (30-asis procentilis).“
                        
                     
                  
         
            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 18 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 173, 2014 6 12, p. 84.
         
            (2)  2016 m. liepos 14 d. Komisijos deleguotasis reglamentas (ES) 2017/583, kuriuo Europos Parlamento ir Tarybos reglamentas (ES) Nr. 600/2014 dėl finansinių priemonių rinkų papildomas techniniais reguliavimo standartais, susijusiais su prekybos vietoms ir investicinėms įmonėms taikomais skaidrumo reikalavimais, susijusiais su obligacijomis, struktūrizuotais finansiniais produktais, apyvartiniais taršos leidimais ir išvestinėmis finansinėmis priemonėmis (OL L 87, 2017 3 31, p. 229).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).